***Δεκέμβριος 2017***

**Μήνυμα για την Νέα Χρονιά 2018**

**του πρώην Προέδρου της Βουλής των Ελλήνων**

**ΔΗΜΗΤΡΗ ΣΙΟΥΦΑ**

Κάθε αρχή, κάθε νέο ξεκίνημα έχει ταυτόχρονα δυο στοιχεία: Τη συνέχεια αλλά και τη ρήξη με αυτό που μόλις τελείωσε.

Έτσι, η συμβολική έναρξη του νέου έτους μας δίνει την αφορμή και το έναυσμα να εγκαταλείψουμε σκοπούς, ιδέες και συμπεριφορές που δεν οδηγούν ή δεν φέρουν το επιθυμητό και να ακολουθήσουμε άλλες πορείες που οδηγούν σε ότι θεωρούμε σωστό και ωφέλιμο.

Η αναλογία συνέχειας και ρήξης εξαρτάται από τη πορεία των πραγμάτων στη πρόσφατη προσωπική, οικογενειακή ή εθνική ζωή. Συνεχίζονται τα καλά και επέρχεται ρήξη με μη ωφέλιμα. Ρήξη απόρριψης, τροποποίησης ή προσαρμογής.

Ζούμε ως λαός και χώρα μια πρωτόγνωρη, πολυεπίπεδη και πολύχρονη κρίση.

Κρίση βασανιστική, επικίνδυνη, περίπλοκη και αμφίβολης έκβασης. Το μόνο θετικό είναι ότι όσο περισσότερο διαρκεί, τόσο γίνονται πιο φανερά τα στοιχεία της εθνικής και πολιτικής ζωής που θα ήταν χρήσιμο να υιοθετήσουμε ή να απορρίψουμε σε κάθε νέο ξεκίνημα:

Τη συνεργασία στη θέση της αντιπαλότητας.

Τη συνεννόηση στη θέση της σύγκρουσης.

Τη συναίνεση στη θέση της άρνησης.

Τη κατανόηση στη θέση της εμμονής.

Το σεβασμό στη θέση της περιφρόνησης.

Τις αρχές στη θέση των σκοπιμοτήτων.

Την αγάπη στη θέση του φθόνου.

Τη γαλήνη στη θέση της ανασφάλειας.

Το κοινό καλό στη θέση της ατομικής απληστίας.

Τη σταθερή λογική στη θέση του ευμετάβλητου συναισθήματος.

Την έγνοια για το μέλλον στη θέση του εφήμερου.

Την ανάδειξη των προτερημάτων μας στη θέση ελαττωμάτων.

Με την ευχή και την ελπίδα ότι μπορούμε να βάλουμε στη ζωή μας όλα τα παραπάνω στο 2018, εύχομαι σε όλες και όλους και ιδιαίτερα στη νέα γενιά υγεία, ευτυχία, δύναμη και πρόοδο!